FSB

duimnael|150px|FSB-embleem

Die **FSB** (voormalige **KGB**) is die binnelandse intelligensiediens van Rusland. FSB staan vir Federale Veiligheidsdiens van die Russiese Federasie (Федеральная служба безопасности Российской Федерации: *Federalnaja sloezjba bezopasnosti Rossijskoi Federatsii*). Die diens beveg onder meer korrupsie, terrorisme en georganiseerde misdaad.

Die FSB is in 1995 gestig as opvolger van die FSK (Federale Teenintelligensiediens), wat weer op sy beurt die KGB in 1991 vervang het. In 1995 het die FSB ook groter bevoegdhede gekry, wat hom byna net soveel mag gee as wat die destydse KGB gehad het. Sy hoofkwartier is in die Loebjanka op Loebjanka-plein in Moskou, net soos dié van die KGB.

Tussen Julie 1998 en Augustus 1999 was Wladimir Poetin, tot 7 Mei 2008 president van die land, hoof van die FSB. Die hoof sedert 2008 is Aleksandr Bortnikof.

Die FSB oefen steeds ’n betekenisvolle invloed op die vinnig groeiende ekonomie van die Russiese Federasie uit, en ’n groot aantal hoof- uitvoerende beamptes van belangrike Russiese ondernemings is voormalige lede en medewerkers van die FSB.

## Struktuur 
Die FSB is in verskeie departemente ingedeel, onder meer:
* Intelligensie
* Anti-terrorisme
* Strategiese beplanning
* Menslike hulpbronne
* Operasioneel

## Werksaamhede 
Die FSB is verantwoordelik vir die binnelandse sekuriteit van die Russiese staat, teenspioenasie en die stryd teen georganiseerde misdaad, terrorisme en onwettige dwelmhandel. Teenstanders beweer egter dat dit betrokke is by die onderdrukking van andersdenkendes, dat dit die hele bevolking probeer beheer en belangrike politieke aangeleenthede beïnvloed, nes die KGB in die verlede gedoen het. Om hierdie doelwitte te bereik, gebruik die FSB onder meer massa-monitering, disinformasie, propaganda deur die staatsbeheerde massamedia en die vervolging van politici van die opposisie en ondersoekende joernaliste.

## Polemiek 
Die FSB het die mag om enige huis of besigheid sonder ’n lasbrief binne te gaan as daar genoegsame rede is om te glo "dat ’n misdaad daar gepleeg is of gepleeg word".

Menseregte-aktiviste het al beweer dat die FSB nie baie gretig is om sy KGB-mantel af te gooi nie en daar is ook al beweer dat dit sake teen vermeende andersdenkendes gefabriseer het en dreigemente gebruik om agente te werf.

Baie Russiese opposisie-wetgewers en ondersoekende joernaliste het al in sluipmoordaanvalle gesterf terwyl hulle korrupsie en beweerde misdaad deur die FSB en staatsowerhede ondersoek het: Sergei Joesjenkof, Joeri Sjtsjekotsjichin, Galina Starowoitowa, Anna Politkofskaja, Alexander Litvinenko, Paul Klebnikof, Nadezjda Tsjaikowa, Nina Jefimowa en baie ander. Die voormalige KGB-offisier Oleg Gordijefski glo dat die moorde op die skrywers Sjtsjekotsjichin ("Slaves of KGB") en Politkofskaja asook op Litvinenko wys dat die FSB weer betrokke is by politieke sluipmoorde, wat in die verlede uitgevoer is deur die Dertiende Departement (KGB). Net voor sy dood het Litvinenko Wladimir Poetin daarvan beskuldig dat hy persoonlik opdrag gegee het vir die moord op Politkofskaja.

## Van die Tsjeka tot die FSB 
Van 1917 af het die Sowjet- en Russiese geheime agentskappe verskeie name gehad:

## Hoofde van die FSK en FSB 
* Wiktor Pawlowitsj Barannikof,  1992–1993
* Nikolai Michailowitsj Goloesjko, 1993–1994
* Sergei Wadimowitsj Stepasjin, 1994 1998-  1995
* Michail Iwanowitsj Barsoekof,  1995–1996
* Nikolai Dmitriewitsj Kowalef,  1996–1998
* Wladimir Poetin, 1998–1999
* Nikolai Platonowitsj Patroesjef, sedert 1999

## Verwysings 
## Bronnelys 
* Yuri Felshtinsky, Alexander Litvinenko en Geoffrey Andrews. *Blowing up Russia : Terror from within.* 2002. 
* Yevgenia Albats en Catherine A. Fitzpatrick. *The State Within a State: The KGB and Its Hold on Russia – Past, Present, and Future.* 1994. .
* David Satter. *Darkness at Dawn: The Rise of the Russian Criminal State.* Yale University Press. 2003. .

## Notas 
* *Hierdie artikel is merendeels vertaal vanaf die Engelse Wikipedia-artikel :en:Federal Security Service of the Russian Federation*

## Eksterne skakels 
* Amptelike webtuiste van die FSB (in Russies)